钦定古今图书集成/明伦汇编/官常典/第068卷 > 建平宣简王宏
## 钦定古今图书集成/明伦汇编/官常典/第068卷 > 建平宣简王宏

按《宋书》本传，“建平宣简王宏，字休度，文帝第七子也。
早丧母，元嘉二十一年，年十一，封建平王，食邑二千
户。少而闲素，笃好文籍。太祖宠爱殊常，为立第于鸡
笼山，尽山水之美。建平国职高他国一阶。二十四年，
为中护军，领石头戍事。出为征虏将军、江州刺史。二
十八年，征为中书令，领骁骑将军。元凶弑立，以宏为”
左将军、丹阳尹，又以为散骑常侍、镇军将军、江州刺
史。世祖入讨，劭录宏殿内。世祖先尝以〈阙〉手板与宏，
宏遣左右亲信周法道赍手板诣世祖。事平，以为尚
书左仆射，使奉迎太后。还加冠军将军、中书监、仆射
如故。臧质为逆，宏以仗士五十人入六门，为人谦俭
周慎，礼贤接士，明晓政事，上甚信仗之。时普责百官
谠言，宏议曰：“臣闻建国之道咸殊，兴王之政不一。至
于开谏致宁，防口取祸，固前正同轨，后主共则，秦殷
之败，语戮刺亡，周汉之盛，谤升箴显。陛下以至德神
临，垂精思治，进儒礼而崇宽教，哀狱法而黜严刑，表
忠行而举贞节，辟处士而求贤异，修废官而出滞赏，
撤天膳而重农食，禁贵游而弛榷酤，通山泽而易关
梁，固已海内仰道，天下知德。今复开不讳之涂，奖直
辞之路，四海希风，普天幸甚。举蒙采问，敢不悉心。谨
条鄙见，置陈如左。”辞理违谬，伏用震詟。夫用兵之道，
自古所慎。顷干戈未戢，战备宜修，而卒不素练，兵非
夙习。且戎卫之职，多非其才，或以资厚素加，或以禄
薄带帖，或宠由权门，恩自私假，既无将领，虚尸荣禄，
至于边城举燧，羽驿交驰，而望其擐甲推锋，立功阃
外，譬缘木求鱼，不可得矣。常谓临难命师，皆出仓卒，
驱乌合之众，隶造次之主，貌疏情乖，有若胡、越，岂能
使其同力，拔危济难，故奔北相望，覆败继有。今欲改
选将校，皆得其人，分台见将，各以配给，领护二军，为
其总统。令抚养士卒，使恩信先加，农隙校猎，以习其
事，三令五申，以齐其心，使动止应规，进退中律。然后
畜锐观衅，因时而动，摧敌陷坚，折冲于外。《孙子》曰：“视
卒如赤子，故可与之共死。”所以张弮效争先之心，吮
痈致必尽之命。岂不由恩著者士轻其生，令明者卒
毕其力。考心迹事，如或有在，妄陈肤知，追惧乖谬。转
尚书令，加散骑常侍，将军如故，给鼓吹一部，寻进号
卫将军，中书监、尚书令如故。宏少而多病，大明二年，
疾动求解，尚书令以本号开府仪同三司，加散骑常
侍，中书监如故。未拜，其年薨，时年二十五。追赠侍中、
司徒，中书监如故，给班剑二十人。上痛悼甚至，每朔
望辄出临灵，自为《墓志铭》并序与东扬州刺史颜峻。
诏曰：“宏夙情业尚，素心令绩，虽年未及壮，愿言兼申。
谓天道可倚，辅仁无妄，虽寝患淹时，虑不至祸，岂图
祐善虚设，一旦永谢，惊惋摧恸，五内交殒。平生未远，
举目如昨，而赏对游娱，缅同千载，哀酷缠绵，实增痛
切。卿情均休戚，重以周旋，乖坼少时，奄成今古，闻问
伤惋，当何可言！”五年，益诸弟国各千户，先薨者不在
其例，唯宏追益。